સામાન્ય રીતે તહેવારો પૂર્વે સેલ…સેલ…સેલ…નાં પાટિયાં લાગી જતાં હોય છે, જે માટે વેપારીઓ પેમ્ફલેટ, ચોપાનિયાં અને અખબારોમાં જાહેરાત આપી સેલનો પ્રચાર પ્રસાર કરે છે, પરંતુ બદલાતા જતા સમય પ્રમાણે વેપારીઓ પણ ઓછા ખર્ચમાં વધુ ને વધુ લોકો સુધી વેપારનો વ્યાપ વધે તે માટે સોશિયલ મીડિયાનો સહારો લઇ રહ્યા છે. તેઓ ઓછા ખર્ચે વધુ લોકો સુધી પહોંચી શકે તે માટે વોટ્સએપનો સહારો લઇ રહ્યા છે. તેઓ પોતાના ગ્રાહકોનાં સર્કલ સહિત વિવિધ ગ્રૂપમાં પણ સેલના મેસેજ નાખી વધુ ને વધુ ગ્રાહકો સુધી પહોંચી શકાય તેવી રીત રસમો અપનાવી રહ્યા છે. વેપારીઓના કહેવા પ્રમાણે આમેય જીએસટીના કારણે ધંધો મંદ છે ત્યારે જાહેરાતોનો ખર્ચ પોસાતો નથી. આવા સંજોગોમાં ઓછા ખર્ચે ગ્રાહકો સુધી પહોંચવા સોશિયલ મીડિયા આજકાલ ખૂબ ઉપયોગી બની રહ્યું છે.